Doiteronomio 19 | Beibele Inthaneteng | Phetolelo ya Lefase le Lefsa
19 “Ge Jehofa Modimo wa gago a fediša ditšhaba+ tšeo yena Jehofa Modimo wa gago a go neago naga ya tšona, gomme wena o di amogile naga e bile o dutše metseng ya tšona le dintlong tša tšona,+ 2 o ipeele ka thoko metse e meraro nageng ya gago yeo Jehofa Modimo wa gago a go neago yona gore e be ya gago.+ 3 O ikgorele tsela, o arole ka diripa tše tharo selete sa naga yeo Jehofa Modimo wa gago a go neago yona, gomme mang le mang yo a bolayago motho a tšhabele moo.+ 4 “Bjale yo a ka swanelwago ke gore a re ge a bolaile motho a tšhabele moo gore a phele ke yo: Yo a bolayago wa gabo a sa ikemišetša gomme a be a se a mo hloya;+ 5 goba yo a ka rego ge a sepetše le wa gabo ba ile sethokgweng go yo rwalela dikgong, ya re ge a emišitše seatla gore a reme sehlare ka selepe, ke moka hlogwana ya selepe ya khwamoga mo go mpheng wa sona wa kota+ gomme ya itia wa gabo a hwa, gona motho yoo a tšhabele go o mongwe wa metse yeo gore a phele.+ 6 Go sego bjalo, ka baka la ge pelo ya molefeletši+ wa madi e tuka bogale, a ka rakediša yoo a bolailego motho gomme a mo swara, ka ge tsela e le e telele; a ka ba a mo itia a mmolaya, mola e le gore ga se a hlwa a ahlolelwa lehu,+ ka gobane a be a se a hloya wa gabo. 7 Ke ka baka leo ke go laelago ke re: ‘O ipeele metse e meraro ka thoko.’+ 8 “Ge e ba Jehofa Modimo wa gago a katološa selete sa gago go ya kamoo a enetšego borakgolokhukhu ba gago+ gomme a go neile naga ka moka yeo a holofeditšego go e nea borakgolokhukhu ba gago,+ 9 ka ge o tla be o lota ditaelo tše ka moka tšeo ke go laelago tšona lehono ka gore o di phethe, gore o rate Jehofa Modimo wa gago le go sepela ditseleng tša gagwe ka mehla,+ gona o ikokeletše ka metse e mengwe e meraro go yeo e meraro,+ 10 e le gore go se tšhollwe madi a se nago molato+ nageng ya geno yeo Jehofa Modimo wa gago a go neago yona e le bohwa, le gore o se be le molato wa madi.+ 11 “Eupša ge go ka ba le motho yo a bego a hloile+ ngwanabo, a ile a mo lalela le go mo tsogela gomme a mo itia a mmolaya,+ ya ba motho yoo o tšhabetše go o mongwe wa metse ye, 12 gona banna ba bagolo ba motse wa gabo ba romele lentšu gomme a tšewe fao, ba mo gafele seatleng sa molefeletši wa madi, ke moka a bolawe.+ 13 Leihlo la gago le se ke la mo kwela bohloko,+ gomme o lefetše molato wa yoo a se nago molato wa madi Isiraeleng,+ gore dilo di go sepelele gabotse. 14 “O se ke wa šuthiša mollwane wa wa geno,+ ge borakgolokhukhu ba gago ba tla be ba beile mellwane bohweng bjoo o tlago go bo hwetša nageng yeo Jehofa Modimo wa gago a go neago yona gore e be ya gago. 15 “Hlatse e tee e se ke ya ema go bea motho molato le ge e le ofe goba go mo phara ka sebe le ge e le sefe,+ ge e ba go ka ba le sebe le ge e le sefe seo a se dirago. Taba e tiišwe ka molomo wa dihlatse tše pedi goba tše tharo.+ 16 Ge e ba go ka tsoga hlatse yeo e rerelago motho yo mongwe bošoro ka go mmea molato wa gore o tshetše molao,+ 17 gona batho bao ba babedi bao ba lwago ba ye go ema pele ga Jehofa, pele ga baperisita le baahlodi bao ba tla bego ba hlankela mehleng yeo.+ 18 Baahlodi ba nyakišiše gabotse;+ ge e ba hlatse yeo e le hlatse ya maaka gomme e latofatša ngwanabo yona ka maaka, 19 gona le e direng ka mokgwa wo e bego e rerile go dira ngwanabo yona,+ le tlošeng se sebe mo gare ga lena.+ 20 Ka gona bao ba šetšego ba tla di kwa gomme ba tšhoga, le gona ba ka se tsoge ba dirile selo se sebe go etša se mo go wena.+ 21 Leihlo la gago le se ke la ba le kwelobohloko:+ bophelo bo lefše ka bophelo, leihlo ka leihlo, leino ka leino, seatla ka seatla le lenao ka lenao.+